作者:趙顯宏
標題:雙調・殿前歡閒居
內容:去來兮，東林春盡蕨芽肥。回頭那顧名和利，付與希夷。下長生不死棋，養三寸元陽氣，落一覺渾淪睡。鶯花過眼，鷗鷺忘機。去來兮，桃花流水鱖魚肥。山蔬野菜偏滋味，旋潑新醅。胡尋些東與西，拼了個醒而醉，不管他天和地。盆幹甕竭，方許逃席。去來兮，生平志不尚輕肥。林泉疏散無拘繫，茶藥琴棋。聽春深杜宇啼，瞻天表玄鶴唳，看沙暖鴛鴦睡。有詩有酒，無是無非。去來兮，楚天霜滿蟹初肥。黃花似得淵明意，開遍東籬，笑山翁醉似泥，喜稚子詩能綴，愛仙果甜如蜜。煙蘿路繞，車馬聲稀。題歌者楚雲楚雲閒，任他孤雁叫蒼寒。去留舒捲無心慣，聚散之間。趁西風出遠山，隨急水流深澗，為暮雨迷霄漢。陽臺事已，秦嶺飛還。套數。